Psykoterapiakeskus Vastaamo

Psykoterapiakeskus Vastaamo eli Vastaamo oli vuonna 2008 perustettu yksityinen suomalainen terveyspalveluyritys, joka tarjosi psykoterapiaa. Sen toimipisteitä oli 22 paikkakunnalla: Espoo, Helsinki (3 toimipaikkaa), Hämeenlinna, Joensuu, Jyväskylä, Kauhava, Kokkola, Kotka, Kouvola, Kuopio, Lahti, Lappeenranta, Oulu, Pori, Porvoo, Riihimäki, Salo, Seinäjoki, Tampere, Turku, Vaasa ja Vantaa. Lisäksi yritys tarjosi etävastaanottoja.

Vastaamon perustivat teologi, psykoterapeutti Nina Tapio yhdessä poikansa, ohjelmistokehittäjä Ville Tapion kanssa. Tapiot myös omistivat yrityksen pitkään yhdessä kolmannen perheenjäsenen kanssa. Vuonna 2019 sijoitusyhtiö Intera Partners osti osakeyhtiömuotoisesta perheyrityksestä 71,25 prosentin enemmistöosuuden.

Vuonna 2020 tapahtuneen tietomurron jälkeen Vastaamo sai laajaa julkisuutta mediassa ja joutui voimakkaan kritiikin kohteeksi. Tietomurron jälkeen Vastaamon toimitusjohtajaksi ja hallituksen puheenjohtajaksi valittiin marraskuussa 2020 Heini Pirttijärvi, mutta hän erosi tehtävistä tammikuussa 2021. Vastaamo haettiin konkurssiin helmikuussa 2021 ja sen liiketoiminta myytiin Vervelle. Syinä tähän olivat suuret kertaluontoiset kulut sekä aiemmista tietoturvaloukkauksista aiheutunut epävarmuus.

 Yritystoiminta 
Psykoterapiaa, psykologisia ja psykiatrisia palveluita yksityisen ja julkisen sektorin asiakkaille tarjoavan yrityksen liikevaihto oli kasvanut vuoden 2015 noin 3,0 miljoonasta vuoteen 2019 saakka voimakkaasti 2–3 miljoonalla eurolla vuodessa. Joulukuussa 2019 päättyneen tilivuoden liikevaihto oli 13,9 miljoonaa euroa ja tulos 0,4 miljoonaa euroa tappiollinen; yrityksen palveluksessa oli 260 ihmistä.

Vuoden 2018 lopussa Vastaamo työllisti 221 psykoterapeuttia ja 10 psykiatria. Vuoden 2020 toimintasuunnitelmansa mukaan Vastaamo pyrkii luomaan Suomeen kansallista (yksityistä) psykoterapiakeskusten verkostoa. Tavoitteeksi yritys oli asettanut läsnäolon ainakin 25 paikkakunnalla ja pyrkimyksensä työllistää 400 psykoterapeuttia vuoden 2020 loppuun mennessä. Suomessa oli samaan aikaan yhteensä noin 4 400 psykoterapeuttia. 

Suomalaisen Työn Liitto myönsi Vastaamolle diplomin "yhteiskunnallisen hyvän tuottamisesta", jonka perumista liitto ainakin harkitsi vuonna 2020.  

 Kritiikkiä 

 Potilastietojen varastaminen ja asiakkaiden kiristäminen 2020 

Psykoterapiakeskus Vastaamo viesti julkisuuteen 21. lokakuuta 2020 joutuneensa tietomurron ja kiristyksen uhriksi. Ilmeisesti jo marraskuussa 2018 tapahtuneen tietomurron kohde oli alustavan tiedon mukaan yhtiön asiakasrekisteri. Lauantaina 24. lokakuuta 2020 Vastaamo tiedotti, että yhtiön järjestelmiin oli tunkeuduttu toisen kerran joskus marraskuun lopun 2018 ja maaliskuun 2019 välisenä aikana. Maanantaina 26. lokakuuta 2020 yhtiön hallitus ilmoitti erottaneensa toimitusjohtajana toimineen Ville Tapion, jonka uskottiin salanneen uudelta omistajalta tiedon tietomurrosta, vaikka oli tullut tietoiseksi asiasta viimeistään maaliskuussa 2019, jolloin uuden tietomurron seurauksena yrityksen tietojärjestelmään lopulta tehtiin korjauksia.

 Negatiivinen maine alalla 
Tietomurron jälkeen julkisuuteen nousi väitteitä, että Vastaamo olisi ollut huonossa maineessa alalla toimivien psykoterapeuttien keskuudessa, jotka pitivät sen toimintatapoja epäeettisinä. Esiin nousi muun muassa se, että yrityksen sivuilla olleissa psykoterapeuttien kuvauksissa oli mainittu sellaisia psykoterapian suuntauksia, joihin kyseisillä terapeuteilla ollut asiaankuuluvaa pätevyyttä.

Lehdistössä haastatellut ammattilaiset pitävät sen mainontaa harhaanjohtavana ja aggressiivisena. He myös kritisoivat yrityksen toimivan liikaa liiketalouden logiikalla. Yrityksellä oli tapana uhata kritiikkiä esittäviä tahoja, mukaan lukien sen omia työntekijöitä, asianajajan läsnä ollessa oikeustoimilla.

Lähteet

Aiheesta muualla
Elina Ranta (25.10.2020) Tällainen yritys on tietomurron kohteeksi joutunut Vastaamo (Taloussanomat) (is.fi)

Luokka:Entiset suomalaiset terveydenhoitoalan yritykset
Luokka:Helsinkiläiset yritykset